นายกรัฐมนตรีประชุมหารือร่วมกับผู้ว่าราชการจังหวัดภาคตะวันออกเฉียงเหนือ 20 จังหวัด พร้อมกำชับดูแลให้ความช่วยเหลือประชาชนทันทีโดยไม่ต้องรอสั่งการ
พลเอก ประยุทธ์ จันทร์โอชา นายกรัฐมนตรี เป็นประธานการประชุมหารือร่วมระหว่างนายกรัฐมนตรีและผู้ว่าราชการจังหวัดภาคตะวันออกเฉียงเหนือ จำนวน 20 จังหวัด ที่ศาลากลางจังหวัดสุรินทร์ เพื่อรับฟังรายงานสถานการณ์ การแก้ไขปัญหาการขาดแคลนน้ำในพื้นที่ภาคตะวันออกเฉียงเหนือ โดยมีรัฐมนตรีที่เกี่ยวข้อง ผู้ว่าราชการจังหวัดภาคตะวันออกเฉียงเหนือ จำนวน 20 จังหวัด หัวหน้าส่วนราชการเข้าร่วมประชุม         โอกาสนี้ นายกรัฐมนตรี ได้มอบนโยบายเน้นย้ำให้ผู้ว่าราชการและหัวหน้าส่วนราชการเร่งดูแลให้ความช่วยเหลือประชาชนในพื้นที่รับผิดชอบ ทีนที โดยไม่ต้องรอให้นายกรัฐมนตรีสั่งการ หรือให้นายกรัญมนตรีลงพื้นที่ก่อนค่อยดำเนินการ โดยเฉพาะปัญหาภัยแล้ง การขาดแคลนน้ำอุปโภคบริโภคของประชาชน รวมถึงตามสถานที่ราชการต่างๆ จะต้องแก้ไขปัญหาอย่างเร่งด่วน         สำหรับงบประมาณ นายกรัฐมนตรีเน้นย้ำว่า รัฐบาลจะใช้งบประมาณเท่าที่จำเป็นให้เกิดประโยชน์ที่สุด และขอให้จัดปรับแผนงบประมาณที่ยังไม่ได้ใช้มาแบ่งทำโครงการเร่งด่วนก่อน ส่วนการจัดทำแผนของบประมาณปี 2563 นั้น ขอให้ส่วนราชการจัดทำแผนเสนอให้คณะรัฐมนตรีพิจารณาภายในเดือนสิงหาคมนี้ พร้อมยังสั่งการผู้ว่าราชการจังหวัดจัดหาแหล่งพักน้ำ โดยได้เสนอโครงการขุดบ่อแลกดินเพื่อเก็บน้ำไว้ในบ่อของชาวนาแก้ไขปัญหาการขาดน้ำช่วงหน้าแล้ง พร้อมกับกำชับให้ทำความเข้าใจกับเกษตรกรถึงโครงการดังกล่าวให้ถูกต้อง         สำหรับในส่วนเรื่องงบประมาณที่ผู้ว่าราชการจังหวัดภาคตะวันออกเฉียงเหนือ 20 จังหวัด เสนอขอรับงบประมาณเพื่อแก้ปัญหาภัยแล้งนั้น นายกรัฐมนตรี เห็นชอบรับหลักการเพื่อนำไปหารือกับคณะรัฐมนตรีในการพิจารณางบกลางสนับสนุนงบประมาณให้จังหวัดภาคตะวันออกเฉียงเหนือต่อไป